„Scumpilor şi prea dragilor mei, celor care m-aţi purtat în gândurile voastre, m-aţi înconjurat cu atâta grijă si iubire, acum când tocmai s-a terminat Săptămâna Mare, vă spun Hristos a Înviat! Cu această ocazie, vă dau şi o veste: «Sunt viu» şi asta datorită minunaţilor doctori care mă îngrijesc”, a transmis actorul în vârstă de 88 de ani, potrivit news.ro.
El le-a mulţumit celor care l-au ajutat în ultima perioadă și i-a nominalizat, printre alții, pe șeful DSU, Raed Arafat, pe Adrian Streinu Cercel și Adrian Marinescu de la „Matei Balș” și pe medicii de la Institutul Inimii din Cluj și de la Spitalul Foișor.
„Mă amuză când văd la premiile Oscar cum vin actorii premiaţi cu un pomelnic de mulţumiri, dar astăzi chiar vreau să îi pun fiecăruia medalia inimii mele în piept. Mă refer la prof. dr. Adrian Molnar, dr. Horia Roşianu, dr. Florin Crişan, dr. Raed Arafat, prof. dr. Streinu Cercel, dr. Adrian Marinescu, eroii mei, dr. Şerban Dragosloveanu şi dr. Denisa Anastase, împreună cu dr. Adelina Moise, cea care m-a trimis în lumea viselor în timpul operaţiei, dar … m-a şi adus înapoi”, a spus Piersic în declarația de presă.
În final, marele actor s-a adresat celor care îl iubesc și îl așteaptă înapoi pe scenă: „Ţineţi-mă aproape, pentru că mai am de spus multe poveşti minunatului meu public”.
Evoluția stării de sănătate a lui Florin Piersic
Marelui actor i s-a făcut rău la finalul unui spectacol susținut la Cluj, la finalul lunii aprilie. El a fost dus de urgență la spital, iar medicii au stabilit că avea o infecție la un genunchi, care s-a extins.
Florin Piersic a fost operat la genunchi la Spitalul Militar Cluj-Napoca pe 29 aprilie, iar apoi a fost transferat la Institutul Inimii din Cluj-Napoca pentru a fi supravegheat de medici. Pe 7 mai, medicii clujeni au decis să îl transfere la Institutul „Matei Balș” din București.
Pe 8 mai, Florin Crișan, managerul Institutului Inimii din Cluj-Napoca, a spus că Piersic a suferit o infecţie generalizată în sânge, adică septicemie, „care îi poate pune viața în pericol”. Adrian Marinescu, director medical la „Matei Balș”, a declarat însă că viața actorului nu este în pericol.
Pe 9 mai, Florin Piersic a fost operat la Spitalul de ortopedie Foișor pentru scoaterea protezei de genunchi, care a fost înlocuită cu una temporară „purtătoare de antibiotic”. Actorul fusese transferat de la Institutul Național „Matei Balș” cu „o stare generală gravă”.
Pe 10 mai, reprezentanții Spitalului Foișor au transmis pentru prima dată că Florin Piersic are o „evoluție lent favorabilă” a stării de sănătate, nu are febră, este cooperant și mănâncă singur.
Pe 11 mai, Spitalul Foișor a transmis că starea generală de sănătate a actorului se îmbunătățește și că s-a ridicat în picioare, la marginea patului, după mai multe săptămâni, pe 12 mai instituția medicală a confirmat progresul favorabil, la fel și pe 13 mai.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro